উত্তম সিংহ তার বক্তব্যে বিষ্ণুপ্রিয়া মণিপুরি ভাষার বৈশিষ্ঠ্য এবং অপরাপর ভাষাসমুহের সাথে এই ভাষার তুলনামুলক চিত্র তুলে ধরেন। তিনি তার বক্তব্যে বলেন ভাষভিত্তিক এথনোলোগ থেকে প্রাপ্ত তথ্য অনুসারে বাংলাদেশে প্রায় ৪০,০০০ ভাষিক সংখ্যালঘু বিষ্ণুপ্রিয়া মণিপুরি ভাষায় কথা বলেন। এছাড়া ভারতের আসাম ত্রিপুরা ও মণিপুরে ৩৬০,০০০ বিষ্ণুপ্রিয়া মণিপুরি বাস করে। ব্যবহারিক চর্চার অভাব, আঞ্চলিক বৃহৎ ভাষাসমুহের প্রভাব, রাস্ট্রিয় উদাসীনতা ইত্যাদি নানান কারণে ভাষাটির অস্তিত্ব হুমকির মুখে পড়েছে। তবে গত কয়েক দশকে এই ভাষায় উল্লেখযোগ্য পরিমাণ সাহিত্যকর্ম রচিত হয়েছে, প্রকাশিত হয়েছে শতাধিক পত্রপত্রিকা। এছাড়া অনলাইনে নানান ব্লগ, ওয়েবসাইট ও সামাজিক যোগাযোগ মাধ্যমে ভাষাটির চর্চা গড়ে উঠছে। বিষ্ণুপ্রিয়া মণিপুরি ভাষার একটি অনলাইন উইকিপিডিয়াও রয়েছে। দীর্ঘ আন্দোলনের পর আসাম ও ত্রিপুরায় শিক্ষার প্রাথমিক স্তরে বিষ্ণুপ্রিয়া মণিপুরি ভাষা চালু হয়েছে। বিষ্ণুপ্রিয়া মণিপুরি ভাষার দুইটি উপভাষা (মাদইগাঙ ও রাজারগাঙ) বিষয়ে সংক্ষিপ্ত আলোচনায় উত্তম সিংহ বলেন মাদইগাঙ উপভাষায় তিব্বত-বর্মী শাখার মণিপুরি মৈতৈ ভাষার প্রভাব এবং রাজারগাঙ উপভাষায় ভারতীয়-আর্য ভাষাসমুহের প্রভাব লক্ষ্যনীয়। বিষ্ণুপ্রিয়া মণিপুরিদের সংস্কৃতি চর্চার বিষয়েও তিনি আলোকপাত করেন। মণিপুরি সংস্কৃতি ও মণিপুরি নৃত্যকে জনপ্রিয় করতে নৃত্যগুরু বিপিন সিংহের অবদানের কথা তিনি তুলে ধরেন।